b'\n_START_ARTICLE_\nJohann Ferdinand Adam von Pernau\n_START_PARAGRAPH_\nFerdinand Johann Adam von Pernau, Rosenaun kreivi (7. marraskuuta 1660 Steinach am Brenner, It\xc3\xa4valta \xe2\x88\x92 14. lokakuuta 1731 Rosenau, Haut-Rhin) oli it\xc3\xa4valtalainen lintutieteilij\xc3\xa4._NEWLINE_Ferdinand Pernau saapui 16-vuotiaana opiskelemaan Altdorfin yliopistoon, l\xc3\xa4helle N\xc3\xbcrnbergi\xc3\xa4. Nuorena h\xc3\xa4n matkusteli Italiassa, Ranskassa ja Hollannissa, kunnes asettui Rosenauhun Coburgin l\xc3\xa4helle, nykyisen Ranskan it\xc3\xa4osaan, ja eli siell\xc3\xa4 loppuel\xc3\xa4m\xc3\xa4ns\xc3\xa4 ajan. Intohimoisena lintujen tutkijana h\xc3\xa4n rakennutti isoja aviaarioita, joissa pesi useita lintulajeja. H\xc3\xa4n tarkkaili vangittujen lintujen k\xc3\xa4ytt\xc3\xa4ytymist\xc3\xa4 ja keksi menetelmi\xc3\xa4 niiden kesytt\xc3\xa4miseksi. H\xc3\xa4n tutki lintujen el\xc3\xa4m\xc3\xa4\xc3\xa4 my\xc3\xb6s luonnossa. Lintujen yksil\xc3\xb6lliseksi tunnistamiseksi h\xc3\xa4n muun muassa kiinnitti v\xc3\xa4rillisi\xc3\xa4 lankoja linnun jalkoihin, ja ehdotti poistamaan satakielen ja r\xc3\xa4k\xc3\xa4ttirastaan varpaita, jota h\xc3\xa4n ei itse kuitenkaan ilmeisesti tehnyt, tai ei ainakaan tuloksista raportoinut._NEWLINE_Vuonna 1702 Pernau nimett\xc3\xb6m\xc3\xa4n\xc3\xa4 julkaisi kirjoituksen kokemuksistaan linnuista, Unterricht was mit dem lieblichen Gesch\xc3\xb6pff, denen V\xc3\xb6geln, auch ausser dem Fang Nur durch die Ergr\xc3\xbcndung Deren Eigenschafften und Zahmmachung oder ander Abrichtung Man sich vo Lust und Zeitvertreib machen k\xc3\xb6nne\xc2\xa0: gestellt Durch den Hoch- und Wohlgebohrnen, joka saavutti niin suuren suosion, ett\xc3\xa4 siit\xc3\xa4 otettiin kaksi lis\xc3\xa4painosta. 1720 h\xc3\xa4n julkaisi esseen Angenehme Land-Lust Deren man in St\xc3\xa4dten und auf dem Lande, ohne, sonderbare Kosten, unschuldig geniessen kan, oder von Unterschied Fang Einstellung und Abrichtung der V\xc3\xb6gel._NEWLINE_Lintujen laulusta Pernau kirjoitti: T\xc3\xa4ytyy ottaa huomioon, ett\xc3\xa4 mink\xc3\xa4 tahansa lintulajin poikanen, joka ei kuule oman lajinsa t\xc3\xa4ysikasvuista lintua ja jolla ei ole toisia poikasia l\xc3\xa4hist\xc3\xb6ll\xc3\xa4\xc3\xa4n, ei koskaan opi luonnollista lauluaan t\xc3\xa4ysin, vaan laulaa joltisenkin kehnosti. Pernau oli ensimm\xc3\xa4isi\xc3\xa4, joka julkisesti paheksui pikkulintujen tappamista.'